2022. gada 9. februārī

Bots/Plūme savā olimpiskajā debijā priecē ar izcīnīto augsto ceturto vietu

Trešdien, 9. februārī uz starta devās un par augstākā kaluma medaļām cīnījās 17 divvietīgās ekipāžas, no tām arī divi Latvijas dueti: Andris Šics/Juris Šics un Olimpisko spēļu debitanti Mārtiņš Bots/Roberts Plūme. Atšķirībā no sieviešu un vīriešu startiem, duetu Olimpisko spēļu medaļnieki tika noskaidroti pēc diviem sacensību braucieniem.

Pirmajā braucienā ar pirmo starta numuru trasē devās trīs olimpisko medaļu īpašnieki Andris un Juris Šici, kuri veica lielisku braucienu, finišējot 58.703 sekundēs un uz neilgu laiku uzstādot jaunu trases rekordu. Pēc pirmā brauciena pieredzējušais duets noslēdza labāko sešinieku.

Savukārt Olimpisko spēļu debitanti Mārtiņš Bots/Roberts Plūme ļoti labi veica sarežģītās Jaņcinas trases līnijas un ierindojās piektajā vietā, no trešās pozīcijas atpaliekot 0.202 sekundes.

Uzstādot jaunu trases rekordu – 58.255 sekundes, pirmajā pozīcijā pēc pirmā brauciena vācieši Tobiass Vendls/Tobiass Arlts. Tautiešiem piekāpjoties par 0.045 sekundēm, otrajā vietā – Tonijs Egerts/Saša Benekens. Savukārt trešajā vietā Austrijas valstsvienības duets Tomass Štojs/Lorenzs Kollers.

Otrajā braucienā Mārtiņam Botam/Robertam Plūmem tāpat kā pirmajā braucienā – ceturtais labākais starta laiks, bet, neprecīzi izbraucot trases lejas daļu, duets finišā uzrādīja piekto labāko laiku, kas divu braucienu summā jaunajiem sportistiem savā olimpiskajā debijā ļāva izcīnīt vietu tūlīt aiz goda pjedestāla. Latvieši trešās vietas īpašniekiem austriešiem Tomasam Štojam/Lorenzam Kolleram piekāpās par 0.354 sekundēm.

Trešo reizi pēc kārtas Ziemas olimpiskajās spēlēs uzvaru divvietīgo ekipāžu konkurencē izcīnīja vācieši Tobiass Vendls/Tobiass Arlts. Savukārt sudraba godalga otram Vācijas duetam Tonijam Egertam/Sašam Benekenam.

Andris un Juris Šici otrajā braucienā trases lejas daļā pieļāva nelielu kļūdu un finišā uzrādīja ceturto labāko laiku, taču divu braucienu summā latviešiem nācās samierināties ar piekto vietu savās piektajās Ziemas olimpiskajās spēlēs.

“*Brāļiem piektā vieta. Mēs paši to negaidījām. Pirmo braucienu tiešām viņi nobrauca labi, nebija nekādas lielas kļūdas. Mums ir jāaizbrauc uz olimpisko ciematu un jāizanalizē sacensību ieraksti, un viss jāpārdomā. Mēs paši nesaprotam, kur rezultāts palika, jo gan fiziski, gan visādi citādi brāļi jutās labi. Starts arī bija labāks nekā tas bija treniņbraucienos, it īpaši, pirmajā braucienā. Likās, ka visam vajadzēja būt. Otrais brauciens pats par sevi bija diezgan labs, ja neskaita mazo kļūdu pēc 13. virāžas, kur kāda desmitdaļa, pusotra arī tika pazaudēta. Kopā ar brāļiem aprunāsimies. Protams, ka mūsu mērķis bija tikai viens – zelta medaļa. Tāds viegls rūgtums iekšā sēž, bet ko darīt? Tāds ir sports! Protams, liels prieks par Botu/Plūmi. Ceturtā vieta! Tas viņiem ir ļoti labs sniegums šajās Olimpiskajās spēlēs. Tie džeki ir malači!*” pēc divvietīgo ekipāžu startiem komentē Šicu treneris Daniels Fogelis.

*XXIV Ziemas olimpisko spēļu divvietīgo ekipāžu rezultāti*

|  |  |  |  |
| --- | --- | --- | --- |
| Vieta | Sportisti | Valsts | Rezultāts |
| 1. | Tobiass Vendls/Tobiass Arlts | Vācija | 1:56.554 |
| 2. | Tonijs Egerts/Saša Benekens | Vācija | +0.099 |
| 3. | Tomass Štojs/Lorenzs Kollers | Austrija | +0.511 |
| 4. | Mārtiņš Bots/Roberts Plūme | Latvija | +0.865 |
| 5. | Andris Šics/Juris Šics | Latvija | +0.883 |

Ceturtdien, 10. februārī XXIV Ziemas olimpiskās spēles kamaniņu sportā noslēgsies ar komandu stafeti, kurā Latvijas valsti pārstāvēs Elīza Tīruma, Kristers Aparjods un Mārtiņš Bots/Roberts Plūme.

Latvijas Nacionālās kamaniņu sporta izlasei seko līdzi tiešraidē Latvijas Televīzijas septītajā kanālā (LTV7).

Ceturtdiena, 10. februāris

15.25 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456